**Torente**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Pentru că dragostea nu se probează, se îmbracă direct."

Massimo Bisotti

- Aud pe holul inimii petarde

Cum bat din tocuri parcă joacă step,

E multă hărmălaie și pricep

Că inima se-aprinde și-apoi arde

De dorul tău... și pulsul o ia razna,

Îl simt, i-aproape sus pe Everest,

Să fie oare-o formă de protest

Că nu te văd? I-atât de crudă cazna

Minutelor ce trec indiferente

Prin mintea mea, când tu nu-mi bați în geam,

Nici nu mai știu precis de când nu te-am

Privit în ochi. Durerile-s torente.

- Se-ating de geam iluzii călătoare

Și cad pe țărmul inimii, dar noi

Mai batem drumul vieții înapoi

Prin amintiri și nu știi cât mă doare

Secunda ce se pierde-ntre cuvinte

Rămase nerostite până azi,

Cândva pe axa timpului nomazi

Pierduți între-napoi și înainte

Ne căutam să împărțim momente

Deși eternitatea ne-o doream...

Îți bat ades cu degetele-n geam,

Dar nu m-auzi. Durerile-s torente.

Ioan Grigoraș Liliana Trif